Wetsontwerp op die Regulering van Landbouhoewes bevat menigte direkte diskriminerende voorwaardes - Sakeliga
Nuus > In die media > Wetsontwerp op die Regulering van Landbouhoewes bevat menigte direkte diskriminerende voorwaardes
deur Sakeliga | Mar 24, 2017
Volgens die Wetsontwerp op die Regulering van Landbouhoewes sal buitelandse grondeienaars wat beplan om landbougrond te verkoop dit eerste aan die minister van landelike ontwikkeling en grondhervorming (tans Gugile Nkwinti) moet bied vir aankoop, en as die minister nie sou verkies om die grond te bekom nie moet dit aan ’n swart persoon aangebied word soos uiteengesit in die Wet op Billike Indiensneming, 1998 (wetno. 55 van 1998). Slegs hierna mag die eiendom vir aankoop aangebied word aan ’n wit persoon, wat ’n blatante vorm van direkte diskriminasie teen ’n minderheidsgroep is. Plaaslike landbougrondeienaars sal volgens die wetsontwerp verplig wees om die grond wat hulle wil verkoop eers aan ’n swart persoon aan te bied en dan aan die minister.
Ingevolge hierdie Wetsontwerp sal geen wit persoon die reg tot eerste weiering soos per die beginsels van ’n vry en oop ekonomie hê om deel te neem aan die aanskaffing van enige vorm van landbougrond nie. Die omvang van hierdie Wetsontwerp gaan so ver as om in te meng met die erfgoed van alle Suid-Afrikaanse burgers waar enige verkoop van landbougrond uit ’n bestorwe boedel ook aan die voorwaardes van die Wetsontwerp onderhewig sal wees. Versuim om aan die voorwaardes van die Wetsontwerp te voldoen, sal lei tot ’n boete of tronkstraf van nie langer nie as drie maande, of ’n kombinasie van beide.
AfriSake doen ’n beroep op die publiek om kommentaar aan die minister van landelike ontwikkeling en grondhervorming te stuur by RALHBill@drdlr.gov.za of sello.ramasala@drdlr.gov.za of om kommentaar per hand by 184 Jeff Masemolastraat, Pretoria, af te lewer. Die publiek word ook aangemoedig om ’n brief van verlenging te teken en aan die minister in te dien omdat die tydperk vir openbarekommentaar nie naastenby genoeg is om vir behoorlike openbaredeelname en -raadpleging voorsiening te maak nie. Hierdie brief is op AfriSake se webtuiste beskikbaar by www.afrisake.co.za.
#StopNkwinti SMS “Land” na 32277 om ons te help in die geveg teen direkte diskriminerende wetgewing